CELEX: 32019D1854
Language: lv
Date: 2019-10-29 00:00:00
Title: Komisijas Īstenošanas Lēmums (ES) 2019/1854 (2019. gada 29. oktobris) par Bioloģijas un biomedicīnas attēlveides tehnoloģiju Eiropas pētniecības infrastruktūras – Eirobioattēlveides Eiropas pētniecības infrastruktūras konsorcija (Euro-BioImaging ERIC) izveidi (izziņots ar dokumenta numuru C(2019) 7612) (Autentisks ir tikai teksts angļu, bulgāru, čehu, dāņu, franču, itāļu, nīderlandiešu, portugāļu, somu, ungāru, vācu un zviedru valodā) (Dokuments attiecas uz EEZ)

6.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 285/9
               
            
         KOMISIJAS ĪSTENOŠANAS LĒMUMS (ES) 2019/1854
         (2019. gada 29. oktobris)
         par Bioloģijas un biomedicīnas attēlveides tehnoloģiju Eiropas pētniecības infrastruktūras – Eirobioattēlveides Eiropas pētniecības infrastruktūras konsorcija (Euro-BioImaging ERIC) izveidi
         
            
               (izziņots ar dokumenta numuru C(2019) 7612)
            
         
         (Autentisks ir tikai teksts angļu, bulgāru, čehu, dāņu, franču, itāļu, nīderlandiešu, portugāļu, somu, ungāru, vācu un zviedru valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), un jo īpaši tās 6. panta 1. punkta a) apakšpunktu,
         tā kā:
         
                     (1)
                  
                  
                     Bulgārija, Čehija, Dānija, Francija, Izraēla, Itālija, Ungārija, Nīderlande, Austrija, Norvēģija, Portugāle, Somija, Zviedrija, Apvienotā Karaliste un Eiropas Molekulārbioloģijas laboratorija ir iesniegušas Komisijai pieteikumu par Bioloģijas un biomedicīnas attēlveides tehnoloģiju Eiropas pētniecības infrastruktūras – Eirobioattēlveides Eiropas pētniecības infrastruktūras konsorcija (Euro-BioImaging ERIC) izveidi (“pieteikumu”). Beļģija ir darījusi zināmu savu lēmumu sākumā Euro-BioImaging ERIC piedalīties kā novērotāja. Iesniedzēji ir vienojušies, ka Euro-BioImaging ERIC mitinātāja dalībvalsts būs Somija.
                  
               
                     (2)
                  
                  
                     Ar EEZ Apvienotās komitejas Lēmumu Nr. 72/2015 (2) Regula (EK) Nr. 723/2009 ir iekļauta Līgumā par Eiropas Ekonomikas zonu (EEZ).
                  
               
                     (3)
                  
                  
                     2017. gada 29. martā Apvienotā Karaliste uz Līguma par Eiropas Savienību 50. panta pamata iesniedza paziņojumu par nodomu no Savienības izstāties. Līgumi Apvienotajai Karalistei vairs nebūs piemērojami no izstāšanās līguma spēkā stāšanās dienas vai, ja tas nestāsies spēkā un kā noteikts Eiropadomes Lēmumā (ES) 2019/584 (3), no 2019. gada 1. novembra, ja vien Eiropadome, vienojusies ar Apvienoto Karalisti, nebūs vienprātīgi nolēmusi minēto laikposmu pagarināt.
                  
               
                     (4)
                  
                  
                     Pēc izstāšanās no Savienības, neskarot izstāšanās līguma noteikumus, Apvienotā Karaliste tiks uzskatīta par trešu valsti Regulas (EK) Nr. 723/2009 2. panta b) punkta nozīmē.
                  
               
                     (5)
                  
                  
                     Atbilstoši Regulas (EK) Nr. 723/2009 5. panta 2. punktam Komisija ir pieteikumu izvērtējusi un secinājusi, ka tas atbilst minētajā regulā noteiktajām prasībām.
                  
               
                     (6)
                  
                  
                     Šajā lēmumā noteiktie pasākumi ir saskaņā ar atzinumu, ko sniegusi ar Regulas (EK) Nr. 723/2009 20. pantu izveidotā komiteja,
                  
               IR PIEŅĒMUSI ŠO LĒMUMU.
         
            1. pants
            
               1.   Tiek izveidota Bioloģijas un biomedicīnas attēlveides tehnoloģiju Eiropas pētniecības infrastruktūra – Eirobioattēlveides Eiropas pētniecības infrastruktūras konsorcijs (Euro-BioImaging ERIC).
            
            
               2.   Euro-BioImaging ERIC statūtu būtiskie elementi ir izklāstīti pielikumā.
            
         
         
            2. pants
            Šis lēmums ir adresēts Beļģijas Karalistei, Bulgārijas Republikai, Čehijas Republikai, Dānijas Karalistei, Francijas Republikai, Izraēlas Valstij, Itālijas Republikai, Ungārijai, Nīderlandes Karalistei, Austrijas Republikai, Norvēģijas Karalistei, Portugāles Republikai, Somijas Republikai, Zviedrijas Karalistei, Lielbritānijas un Ziemeļīrijas Apvienotajai Karalistei un Eiropas Molekulārbioloģijas laboratorijai.
         
         
            Briselē, 2019. gada 29. oktobrī
            
               
                  Komisijas vārdā
               
               Carlos MOEDAS
               
                  Komisijas loceklis
               
            
         
         
            (1)  OV L 206, 8.8.2009., 1. lpp.
         
         
            (2)  EEZ Apvienotās komitejas 2015. gada 20. marta Lēmums Nr. 72/2015, ar ko groza EEZ līguma 31. protokolu par sadarbību īpašās jomās, kas nav četras pamatbrīvības [2016/755] (OV L 129, 19.5.2016., 85. lpp.).
         
            (3)  Eiropadomes 2019. gada 11. aprīļa Lēmums (ES) 2019/584, kas pieņemts, vienojoties ar Apvienoto Karalisti, ar ko pagarina laikposmu saskaņā ar LES 50. panta 3. punktu (OV L 101, 11.4.2019., 1. lpp.).
      
      
         
            PIELIKUMS
            
               
                  EURO-BIOIMAGING ERIC STATŪTU BŪTISKIE ELEMENTI
            
            Šie Euro-BioImaging-ERIC statūtu panti un pantu punkti ir būtiski elementi saskaņā ar Padomes Regulas (EK) Nr. 723/2009 6. panta 3. punktu.
            1.   Uzdevumi un darbība (Euro-BioImaging ERIC statūtu 1. pants)
            
            
                     
                        1.
                     
                     
                        
                           Euro-BioImaging ERIC galvenais uzdevums ir visā Eiropā izveidot un ekspluatēt izklaidas pētnieciskās attēlveides infrastruktūru, kas nodrošina pētniekiem atvērtu piekļuvi novatoriskām bioloģijas un medicīnas attēlveides tehnoloģijām. Euro-BioImaging ERIC mērķis ir arī sniegt ekspertu, attēlu datu un apmācības pakalpojumus pašai modernākajai pētniecībai, kas izmanto attēlveides tehnoloģijas.
                     
                  
                     
                        2.
                     
                     
                        Izpildot savu galveno uzdevumu, saskaņā ar šo statūtu noteikumiem, Eirobioattēlveides stratēģiskā piecgadu plāna izpildē Euro-BioImaging ERIC īsteno galvenokārt šādas darbības:
                        
                                    a)
                                 
                                 
                                    atvērta fiziska piekļuve attēlveides infrastruktūrai;
                                 
                              
                                    b)
                                 
                                 
                                    padziļināti lietpratēju atzinumi un pakalpojumi tehnoloģiju lietotājiem;
                                 
                              
                                    c)
                                 
                                 
                                    tehnoloģiju lietotāju, iekārtu apkalpes personāla un tehnisko ekspertu apmācības;
                                 
                              
                                    d)
                                 
                                 
                                    lietotāju ģenerēto attēlu datu analīze un atbalsts to glabāšanai;
                                 
                              
                                    e)
                                 
                                 
                                    atvērta virtuāla piekļuve attēlu analīzes programmatūrai un sabiedriski nozīmīgiem attēlu datu repozitorijiem;
                                 
                              
                                    f)
                                 
                                 
                                    augstas kvalitātes standarti attēlu iegūšanai, personāla apmācībai un datu pārvaldībai;
                                 
                              
                                    g)
                                 
                                 
                                    attēlveides zinātnisko aprindu Eiropas līmeņa koordinācijas un integrācijas darbības;
                                 
                              
                                    h)
                                 
                                 
                                    citas galvenā uzdevuma izpildei nepieciešamas darbības.
                                 
                              
                  
                     
                        3.
                     
                     
                        
                           Euro-BioImaging ERIC var veikt arī citas darbības, piemēram:
                        
                                    a)
                                 
                                 
                                    
                                       Euro-BioImaging ERIC darbības popularizēšana;
                                 
                              
                                    b)
                                 
                                 
                                    ar tā pakalpojumiem saistītu tehnoloģisko izstrāžu īstenošana;
                                 
                              
                                    c)
                                 
                                 
                                    kopīga izstrādes darbība pēc koordinētas ilgtermiņa attīstības programmas, kas ietver sadarbību starp Eirobioattēlveides mezgliem un lietotāju grupām, ieskaitot uzņēmumus;
                                 
                              
                                    d)
                                 
                                 
                                    zināšanu tālāknodošana rūpniecībai un politikas veidotājiem;
                                 
                              
                                    e)
                                 
                                 
                                    
                                       Euro-BioImaging ERIC resursu popularizēšana izglītības un apmācību mērķiem;
                                 
                              
                                    f)
                                 
                                 
                                    sadarbība un mijdarbība ar pētniecības infrastruktūrām saskarīgās un savstarpēji papildinošās jomās.
                                 
                              
                  
                     
                        4.
                     
                     
                        Galveno uzdevumu Euro-BioImaging ERIC pilda bez nolūka gūt peļņu. Euro-BioImaging ERIC var papildus tieši vai netieši veikt ierobežotu saimniecisko darbību, ja tā sader ar Euro-BioImaging ERIC galveno uzdevumu un tā izpildei nepieciešamajām darbībām un neapdraud tā izpildi. Papildus veiktās ierobežotās saimnieciskās darbības ieņēmumus Euro-BioImaging ERIC izmanto saviem mērķiem.
                     
                  2.   Statūtos noteiktais sēdeklis (Euro-BioImaging ERIC statūtu 2. pants)
            
            
                     
                        1.
                     
                     
                        
                           Euro-BioImaging ERIC ir izklaida pētniecības infrastruktūra, kuras statūtos noteiktais sēdeklis ir Somijā.
                     
                  
                     
                        2.
                     
                     
                        Eiropas Molekulārbioloģijas laboratorija mitina kopienai specifisko bioattēlveides un attēlu datu pārvaldības nodaļu (“Bio-Hub”), un Itālija mitina kopienai specifisko medicīniskās attēlveides un attēlu datu pārvaldības nodaļu (“Med-Hub”).
                     
                  
                     
                        3.
                     
                     
                        Statūtos noteiktais sēdeklis, Bio-Hub un Med-Hub veido Eirobioattēlveides centru (“Euro-BioImaging Hub”).
                     
                  
                     
                        4.
                     
                     
                        
                           Euro-BioImaging ERIC ar pakalpojumu līmeņa nolīgumiem tiek saistīts ar Eirobioattēlveides mezgliem, kas atrodas pie Euro-Biolmaging ERIC dalībniekiem.
                     
                  3.   
                  Nosaukums (Euro-BioImaging ERIC statūtu 3. pants)
               
            
            Uz Regulas (EK) Nr. 723/2009 pamata kā Eiropas pētniecības infrastruktūras konsorcijs (ERIC) tiek izveidota “Bioloģijas un biomedicīnas attēlveides tehnoloģiju Eiropas pētniecības infrastruktūra”, kas tiek nosaukta “Eirobioattēlveides Eiropas pētniecības infrastruktūras konsorcijs” jeb Euro-BioImaging ERIC.
            4.   Darbības ilgums un darbības izbeigšana (Euro-BioImaging ERIC statūtu 4. pants)
            
            
                     
                        1.
                     
                     
                        
                           Euro-BioImaging ERIC pastāv nenoteiktu laiku, taču tā darbību var izbeigt 2.–3. punktā noteiktajā kārtībā.
                     
                  
                     
                        2.
                     
                     
                        Izbeigt Euro-BioImaging ERIC darbību ar divu trešdaļu balsu vairākumu izlemj Euro-BioImaging ERIC Valde.
                     
                  
                     
                        3.
                     
                     
                        Pēc Euro-BioImaging ERIC parādu nomaksas atlikušos aktīvus izdala Euro-BioImaging ERIC dalībniekiem un novērotājiem proporcionāli to uzkrātajām iemaksām Euro-BioImaging ERIC, ja Euro-BioImaging ERIC Valde nav vienojusies citādi.
                     
                  5.   Saistības (Euro-BioImaging ERIC statūtu 5. pants)
            
            
                     
                        1.
                     
                     
                        
                           Euro-BioImaging ERIC atbild par saviem parādiem. Euro-BioImaging ERIC neatbild par saistībām, kas rodas Eirobioattēlveides mezglos.
                     
                  
                     
                        2.
                     
                     
                        
                           Euro-BioImaging ERIC dalībnieku finansiālā atbildība par Euro-BioImaging ERIC parādsaistībām nepārsniedz to attiecīgās iemaksas.
                     
                  
                     
                        3.
                     
                     
                        
                           Euro-BioImaging ERIC nodrošina atbilstošu apdrošināšanu, kas sedz specifiskos Euro-BioImaging ERIC darbības riskus.
                     
                  6.   Pieejamības politika (Euro-BioImaging ERIC statūtu 6. pants)
            
            
                     
                        1.
                     
                     
                        Efektīvu piekļuvi Euro-BioImaging ERIC pakalpojumiem, ieskaitot fizisku piekļuvi visām attēlveides tehnoloģijām, apmācībām un ekspertu atzinumiem, nodrošina uz ierosinātā lietotāju pētniecības projekta zinātniskās vērtības un tehniskās realizējamības pamata.
                     
                  
                     
                        2.
                     
                     
                        
                           Euro-BioImaging ERIC Valde apstiprina piekļuves noteikumus, kas reglamentē kārtību un kritērijus piekļūšanai Euro-BioImaging ERIC pakalpojumiem, ņemot vērā Eiropas Pētniecības infrastruktūru pieejamības hartas principus.
                     
                  
                     
                        3.
                     
                     
                        Saskaņā ar FAIR principiem Euro-BioImaging ERIC pārzinātie attēlu dati likumā atļautās robežās ir pieejami un publiski piekļūstami visiem pētniekiem, zinātniskām iestādēm un citām ieinteresētajām personām. Datu izmantošana un vākšana pakļauta attiecīgajiem statūtu noteikumiem par datu privātumu.
                     
                  7.   Zinātniskās izvērtēšanas politika (Euro-BioImaging ERIC statūtu 7. pants)
            
            
               Euro-BioImaging ERIC darbību ik gadu izvērtē Eirobioattēlveides zinātniskā konsultatīvā padome.
            8.   Rezultātu izplatīšanas politika (Euro-BioImaging ERIC statūtu 8. pants)
            
            
                     
                        1.
                     
                     
                        
                           Euro-BioImaging ERIC sekmē pētniecību un pēc vispārīga noteikuma veicina maksimāli atvērtu piekļuvi pētījumu datiem, ievērojot Euro-BioImaging ERIC rezultātu izplatīšanas politikā noteiktos nosacījumus.
                     
                  
                     
                        2.
                     
                     
                        
                           Euro-BioImaging ERIC pieprasa, lai pētnieki savu pētījumu rezultātus nodod atklātībai, un piedāvā rezultātus darīt pieejamus caur Euro-BioImaging ERIC. Publikācijās min Euro-BioImaging ERIC pakalpojumu vai/un infrastruktūras izmantojumu.
                     
                  
                     
                        3.
                     
                     
                        Mērķauditoriju Euro-BioImaging ERIC uzrunā pa vairākiem kanāliem, ieskaitot tīmekļa portālu, biļetenu, darbseminārus, klātbūtni konferencēs, rakstus žurnālos un avīzēs.
                     
                  9.   Intelektuālā īpašuma tiesību politika (Euro-BioImaging ERIC statūtu 9. pants)
            
            
                     
                        1.
                     
                     
                        Ievērojot Euro-BioImaging ERIC un lietotāju līgumu noteikumus, Euro-BioImaging ERIC lietotāju radītās intelektuālā īpašuma tiesības pieder minētajiem lietotājiem.
                     
                  
                     
                        2.
                     
                     
                        
                           Euro-BioImaging ERIC var piederēt intelektuālā īpašuma tiesības, kuras Euro-BioImaging ERIC pilnībā vai daļēji radījis, ieguvis vai izstrādājis ar nosacījumiem, kas ietilpst Euro-BioImaging ERIC intelektuālā īpašuma tiesību politikā.
                     
                  10.   Kadru politika (Euro-BioImaging ERIC statūtu 10. pants)
            
            
               Euro-BioImaging ERIC centra biroja amatu kandidātu atlase, štata aizpildīšana un personāla nodarbināšana ir pārredzama un nediskriminatīva un nodrošina vienādas iespējas.
            11.   Iepirkuma politika (Euro-BioImaging ERIC statūtu 11. pants)
            
            Pret iepirkuma kandidātiem un pretendentiem Euro-BioImaging ERIC izturas vienādi un bez diskriminācijas. Iepirkuma politikā Euro-BioImaging ERIC ievēro pārredzamības, nediskriminēšanas un konkursa principus. Detalizētus noteikumus par iepirkuma procedūrām un kritērijiem izklāsta Iepirkuma īstenošanas kārtībā.